ไฟแนนเชียลไดเจสต์
KWH ขาดทุนน้อยลง
7 พ.ย. 2555

KWH ขาดทุนน้อยลง 
บริษัท วิค แอนด์ ฮุคลันด์ (KWH) เปิดเผยผลการดำเนินงานงวดไตรมาส 3 ปีนี้ดีขึ้น โดยมีขาดทุนสุทธิ 2.07 ล้านบาท เทียบกับระยะเดียวกันปีก่อนขาดทุนสุทธิถึง 21 ล้านบาท เนื่องจากปริมาณการขายท่อและรายได้จากการบริการเพิ่มขึ้น ส่วนผลงานรวม 9 เดือนปีนี้ขาดทุนสุทธิ 7.06 ล้านบาท ขณะที่ช่วงเดียวกันปีก่อนขาดทุนสุทธิ 32 ล้านบาท 
ทั้งนี้ ตลาดหลักทรัพย์เตือนให้นักลงทุนระมัดระวังการซื้อขายหุ้น KWH และให้ชี้แจงข้อมูล (Trading Alert List) เนื่องจากเมื่อวันที่ 5 ต.ค.ที่ผ่านมา ราคาและปริมาณการซื้อขายเปลี่ยนแปลงไปมากจากช่วงก่อนหน้า และวันที่ 6 ต.ค. ราคาหุ้นพยายามไปต่อปรับตัวขึ้นสูงสุดถึง 1.86 บาท แต่สุดท้ายกลับมาอ่อนตัวลงมาปิดที่ 1.74 บาท ลดลง 0.08 บาท หรือ 4.40% มูลค่าการซื้อขายลดลงเหลือ 48 ล้านบาท จากวันก่อนมากถึง 171 ล้านบาท หลังจากบริษัทชี้แจงว่า ไม่มีปัจจัยอะไรที่สนับสนุนราคาหุ้น แต่อาจจะเป็นการเก็งกำไรของนักลงทุนเหมือนที่ผ่านมา
PSL แจกปันผล 10 สตางค์/หุ้น
คณะกรรมการบริษัท พรีเชียส ชิพปิ้ง (PSL) มีมติให้นำกำไรสะสมมาจ่ายเงินปันผลระหว่างกาล ครั้งที่ 3 ของปีนี้ในอัตราหุ้นละ 0.10 บาท ให้กับผู้ถือหุ้นที่มีชื่อในทะเบียนวันที่ 22 พ.ย.นี้ กำหนดจ่ายเงินในวันที่ 3 ธ.ค.นี้ 
WHA กำไรพุ่ง 260% 
บริษัท ดับบลิวเอชเอ คอร์ปอเรชั่น (WHA) ที่จะนำหุ้นเข้าจดทะเบียนและซื้อขายในตลาดหลักทรัพย์แห่งประเทศไทย ในวันที่ 8 พ.ย.นี้ เปิดเผยผลดำเนินงานงวดไตรมาส 2 ปีนี้กำไรสุทธิ 9.31 ล้านบาท ลดลงเล็กน้อยจากช่วงเดียวกันปีก่อนกำไรสุทธิ 9.58 ล้านบาท แต่รวม 6 เดือนปีนี้กำไรสุทธิถึง 173 ล้านบาท เพิ่มขึ้นกว่า 260% จากกำไรสุทธิ 48 ล้านบาท ในช่วงเดียวกันปีก่อน
สำหรับ WHA มีทุนชำระแล้ว 510 ล้านบาท พาร์ 1 บาท เสนอขายหุ้นให้ประชาชนครั้งแรก (ไอพีโอ) จำนวน 129,400,040 หุ้น ในราคาหุ้นละ 13.25 บาท
GLOBAL กำไรดี 155 ล้าน
บริษัท สยามโกลบอลเฮ้าส์ (GLOBAL) มีกำไรสุทธิ 155.62 ล้านบาท ในไตรมาส 3 ปีนี้ เพิ่มขึ้น 37.21 ล้านบาท หรือเพิ่มขึ้น 31.43% เนื่องจากมียอดขายเท่ากับ 2,740.08 ล้านบาท เพิ่มขึ้น 806.78 ล้านบาท หรือเพิ่มขึ้น 41.73% ทั้งนี้เนื่องมาจากการเติบโตของสาขาเดิมและการเปิดสาขาใหม่เพิ่มขึ้น